ועדת הפנים ואיכות הסביבה, כנסת 18, פרוטוקול מספר 83, 2009-10-26 13:10

דוד אזולאי: אני מתכבד לפתוח את ישיבת ועדת הפנים והגנת הסביבה.

דוד אזולאי: הנושא שעל סדר היום הוא דרוזים תושבי רמת הגולן, הצעה לסדר היום של חבר הכנסת מגלי והבה במסגרת דיון מהיר שנשיאות הכנסת אישרה.

דוד אזולאי: הנושא די חשוב ודי רציני כדי לקיים עליו דיון רחב, ואילו כאן לצערי הרב הגורמים הנוגעים בדבר לא שלחו נציגים לישיבה, לא משרד הפנים – עם כל הכבוד למר פאיז חנה שאני מכיר אותו ומכיר את עבודתו, מכיר את היכולת שלו, הוא לא האיש שאמור לתת מענה להצעה הזאת – ולא משרד המשפטים.

דוד אזולאי: אני רואה את העניין הזה בחומרה רבה, כי אני מצפה גם ממשרד המשפטים וגם ממשרד הפנים שישלחו את נציגיהם, ובעיקר את נציג מינהל האוכלוסין.

דוד אזולאי: אף אחד מנציגי הממשלה לא נמצא כאן.

דוד אזולאי: לכן אני מודיע שאני נועל את הישיבה ולא מקיים דיון עד שנציג מינהל האוכלוסין יופיע כאן.

דוד אזולאי: זאת פגיעה בוועדת הכנסת, בוועדת הפנים והגנת הסביבה, זאת פגיעה בציבור שלם.

דוד אזולאי: אנשים הטריחו את עצמם לבוא לכאן מצפון הארץ כדי לקיים דיון רציני וענייני.

דוד אזולאי: נשיאות הכנסת אישרה את הדיון, ואילו נציג משרד המשפטים לא נמצא כאן ונציג מינהל האוכלוסין לא נמצא כאן.

דוד אזולאי: הדבר חמור מאוד ולא נעבור על כך לסדר היום.

דוד אזולאי: מבחינתנו החל מהיום לא יתקיים כאן שום דיון שנוגע למשרד הפנים עד שהנושא הזה יטופל ונקבל מענה הולם לדרישות הוועדה לשלוח את הנציגים הראויים להשתתף בדיון.

דוד אזולאי: לפיכך, הישיבה הזאת נעולה.

דוד אזולאי: תודה רבה.